[{"text_idx": "#000005", "text": "Ekrankopio. Nova raporto \u201cKiam bruletaj\u0302oj transformig\u0302is je flamoj\u201d, "}, {"text_idx": "#000006", "text": "Tiu c\u0302i artikolo unuafoje estis publikigita c\u0302e OC Media. Redaktita versio estas republikigita c\u0302i tie surbaze de interkonsento pri partnereco pri enhavo."}, {"text_idx": "#000007", "text": "Nova raporto publikigita de la Internacia Partnereco por Homaj Rajtoj (IMPHR) kaj Truth Hounds (angle: C\u0302ashundoj de Vero) detalas enormajn rompojn de internacia humanitara juro fare de armenaj kaj azeraj trupoj dum la Dua Milito en Montara Karabah\u0302o. La rompoj inkluzivas interalie kontrau\u0306leg\u0302an bombadon, eksterjusticajn murdojn kaj torturojn."}, {"text_idx": "#000008", "text": "La ampleksa raporto de pli ol 100 pag\u0302oj enhavas sendepende konfirmitajn 46 bombadojn de civiluloj kaj civila infrastrukturo. G\u0302i atestas ke 32 el tiuj c\u0302i incidentoj estas kvalifikataj kiel \u201csendistingaj kaj/au\u0306 neproporciaj atakoj kontrau\u0306 civiluloj\u201d kaj rompas internacian humanitaran juron."}, {"text_idx": "#000009", "text": "G\u0302i ankau\u0306 detaligas sep eksterjusticajn ekzekutojn, almenau\u0306 unu perfortan malaperigon fare de azeraj trupoj, la morton de unu civilulo en azera kaptiteco \u201ckiel rezulto de la kondic\u0302oj de lia deteno\u201d kaj tion, kio aspektas kiel du eksterjusticaj ekzekutoj de vunditaj azeraj soldatoj fare de armenaj trupoj."}, {"text_idx": "#000011", "text": "Kontrau\u0306leg\u0302a bombado fare de azeraj trupoj"}, {"text_idx": "#000012", "text": "Lau\u0306 la raporto, azeraj trupoj uzis \u201cesence sendistingajn armilojn, inkluzive grapolbombojn\u201d kaj plenumis \u201csendistingajn kaj neproporciajn bombadojn\u201d en Montara Karabah\u0302o, inkluzive en la urboj Stepanakerto (H\u0302ankandi), Martakerto (Agdere) kaj Martuni (H\u0302og\u0302avend)."}, {"text_idx": "#000013", "text": "La enketitaj atakoj kau\u0306zis 20 mortojn de civiluloj kaj \u201cmultajn vundojn kaj grandskalajn detruojn de civilaj domoj, vendejoj kaj de alia infrastrukturo\u201d."}, {"text_idx": "#000014", "text": "En Stepanakerto, la c\u0302efurbo de Montara Karabah\u0302o, enketado de IMPHR kaj Truth Hounds trovis, ke tie haveblis nur unu \u201cpotenciala milita celo\u201d, konstruaj\u0302o kiu \u201cservas kiel sidejo de la civila kaj milita administracio\u201d de Montara Karabah\u0302o. Atakoj uzantaj \u201cesence sendistingajn armilojn\u201d kontrau\u0306 infrastrukturo de civiluloj kaj militistoj, ekzemple kontrau\u0306 la Stepanakerta elektra substacio kaj telekomunikaj ekipaj\u0302oj, estis konsiderataj kiel \u201cneproporciaj rilate la potencialan militan avantag\u0302on atingeblan danke al ili\u201d kaj kau\u0306zis \u201cenorman damag\u0302on de civiluloj kaj grandegan damag\u0302on de civila infrastrukturo\u201d."}, {"text_idx": "#000015", "text": "Aldone la enketado trovis ke se ne estus \u201cmulte da bombs\u0302irmejoj\u201d en Stepanakerto, \u201cpovus esti oble pli da civilulaj perdoj\u201d."}, {"text_idx": "#000016", "text": "En Martakerto la raporto notis ke nur unu lau\u0306leg\u0302e milita celo, armea bazejo, estis lokita en la urbo kaj \u201cg\u0302i estis forte damag\u0302ita kaj preskau\u0306 forlasita post la unua semajno de la konflikto\u201d. Kiel rezulto, atakoj kontrau\u0306 la urbo \u201cuzantaj esence sendistingan sengvidan artilerion kaj aerbombojn\u201d inter septembro kaj oktobro ne povus esti pravigitaj de internacia humanitara juro."}, {"text_idx": "#000017", "text": "En Martuni enketistoj trovis ke dum plejparto de la milito la \u201cplej proksima lau\u0306leg\u0302a milita celo\u201d estis proksimume 1 km for de la urbolimo kaj ke mankis celoj en Martuni mem g\u0302is la lastaj tagoj de la konflikto \u2014 kiam Martuni ig\u0302is parto de la frontlinio kaj \u201carmenaj/de Montara Karabah\u0302o trupoj eniris g\u0302in\u201d."}, {"text_idx": "#000018", "text": "Kiel rezulto, la raporto asertas, ripetaj sengvidaj artileriaj atakoj kontrau\u0306 Martuni/H\u0302og\u0302avend fine de septembro kaj en oktobro 2020 estis \u201csendistingaj\u201d kaj konsistigis rompon de internacia humanitara juro."}, {"text_idx": "#000019", "text": "Kontrau\u0306leg\u0302a bombado fare de armenaj trupoj"}, {"text_idx": "#000020", "text": "IMPHR kaj Truth Hounds konfirmis ankau\u0306 13 atakojn kontrau\u0306 azeraj civiluloj fare de armenaj trupoj dum la milito, kio kau\u0306zis 80 mortojn de civiluloj. Lau\u0306 la raporto, nau\u0306 el la incidentoj estis \u201csendistingaj kaj/au\u0306 neproporciaj atakoj\u201d, kiuj rompis la internacian humanitaran juron. La raporto konfirmis atakojn interalie en la urboj Gang\u0302a, Barda kaj Terter."}, {"text_idx": "#000021", "text": "En Gang\u0302a la enketistoj konfirmis tri apartajn atakojn kontrau\u0306 la urbo, du el kiuj inkludis la uzadon de misiloj SCUD [Ndlt: SCUD estas la nomo el la NATO-klasifiko; la origina nomo estas R-17 \u201cElbrus\u201d]. La atakoj mortigis civilulojn, detruis domojn kaj, lau\u0306 enketistoj, estis \u201cekstrema rompo\u201d de la internacia humanitara juro. Enketistoj trovis ke en c\u0302iuj tri kazoj ne haveblis lau\u0306leg\u0302aj militaj celoj en la trafitaj areoj. La sola lau\u0306leg\u0302a milita celo, la urba flughaveno de Gang\u0302a, situis \u201cekster la urba areo trafita de la atakoj\u201d. Pliaj pruvoj kolektitaj de enketistoj montras ke unu el la atakoj kontrau\u0306 Gang\u0302a estis lanc\u0302ita de la municipo Vardenis en Respubliko Armenio."}, {"text_idx": "#000022", "text": "La enketistoj konfirmis ankau\u0306 grapolbombojn kaj split-eksplodilajn raketkapojn, uzitajn de armenaj trupoj la 28-an de oktobro en la urbo Barda. La atako mortigis 24 civilulojn \u2014 la plej alta civilula perdo en unu tago dum la tuta konflikto. Lau\u0306 la enketistoj, \u201cmankis apude militaj celoj kaj neniuj militaj perdoj au\u0306 damag\u0302oj estis raportitaj\u201d."}, {"text_idx": "#000023", "text": "En la urbo Terter kaj g\u0302iaj c\u0302irkau\u0306aj vilag\u0302oj la raporto konfirmis \u201ccivilulajn mortojn, multajn civilulajn vundojn kaj la kompletan au\u0306 partan detruon de civilulaj domoj, vendejoj kaj lernejo\u201d kiel rezulton de \u201cdau\u0306ra pafado\u201d de armenaj trupoj. Lau\u0306 la enketistoj, \u201cmankis lau\u0306leg\u0302aj militaj objektoj, lokitaj en la areoj trafitaj de la atakoj\u201d."}, {"text_idx": "#000024", "text": "La enketado de IMPHR kaj Truth Hounds dokumentis la nombron de rompoj de la internacia humanitara juro fare de azeraj trupoj, inkluzive la ekzekuton de tri kaptitaj armenaj batalantoj, la murdon de tri armenaj civiluloj kaj \u201cperfortan malaperigon de du aliaj armenaj civiluloj\u201d. Aldone unu armena civilulo mortis en azera kaptiteco \u201ckiel rezulto de la kondic\u0302oj de sia deteno\u201d. La eksterjusticaj murdoj de militkaptitoj kaj civiluloj estis dokumentitaj per video kaj aspektas kiel plenumitaj de la tac\u0302mento de Specialaj Azeraj Maristaj Fortoj."}, {"text_idx": "#000025", "text": "Lau\u0306 la raporto, la murdoj ne havis \u201cpravigojn\u201d en la internacia humanitara juro kaj estas \u201cgrava rompo\u201d de la rajto je vivo. La enketistoj trovis neniujn indikojn ke enketadoj de tiuj c\u0302i incidentoj \u201cse tiuj entute okazis, estis sendependaj, rapidaj, publikaj kaj efikaj au\u0306 rezultis je iu ajn kriminala persekuto\u201d."}, {"text_idx": "#000026", "text": "La enketado vidis ankau\u0306 \u201cnekonfirmitajn atestojn\u201d de du ekzekutoj de vunditaj azeraj soldatoj fare de armenaj trupoj. Se tiuj murdoj estus konfirmitaj, ili estus rompo de la internacia humanitara juro. La armena registaro sin devigis lau\u0306 la internacia humanitara juro \u201cplenumi sendependajn, rapidajn, publikajn kaj efikajn\u201d enketadojn de tiuj c\u0302i incidentoj, sed g\u0302is nun \u201cmankis indikoj ke la registaro de Armenio plenumis tiujn c\u0302i sindevigojn\u201d."}, {"text_idx": "#000027", "text": "Aliaj rompoj de humanitara juro"}, {"text_idx": "#000028", "text": "IMPHR kaj Truth Hounds dokumentis vaste uzitajn torturojn de armenaj militkaptitoj fare de azeroj, same kiel tri kazojn de \u201cmalbona traktado kaj perforto kontrau\u0306 armenaj civiluloj\u201d fare de azeraj trupoj. Ili dokumentis ankau\u0306 sep kazojn de \u201cmalbona traktado de azeraj militkaptitoj\u201d fare de armenaj trupoj, kiu \u201catingas la nivelon de torturo\u201d. Aliaj tri kazoj registritaj per video, inkluzive de kazo kiu \u201cpovis finig\u0302i per la morto de la viktimo\u201d, postulas \u201cpluan enketadon\u201d."}, {"text_idx": "#000029", "text": "La raporto ankau\u0306 notas incidentojn de rabado de la mortintoj fare de armenaj kaj azeraj trupoj, la lau\u0306celan trafadon de lokoj kiuj \u201chavas religian au\u0306 kulturan signifon\u201d fare de azeraj trupoj, inkluzive la katedralon Gazanc\u0302ecoc en S\u0302us\u0302o kaj kvin incidentojn de \u201cintencaj atakoj de azeraj armitaj fortoj kontrau\u0306 hospitaloj kaj medicina personaro\u201d."}, {"text_idx": "#000030", "text": "\u201cArmitaj fortoj de ambau\u0306 flankoj intence kaj sendistinge pafis kontrau\u0306 civiluloj per peza artilerio au\u0306 aviadila subteno, foje mortigante au\u0306 vundante tutajn familiojn\u201d diras Roman Avramenko, direktoro de Truth Hounds, en deklaro eldonita kune kun la raporto."}, {"text_idx": "#000036", "text": "Milito en Ukrainio montras la rasismon de amaskomunikiloj kaj politikistoj kontrau\u0306 arabaj militviktimoj"}, {"text_idx": "#000038", "text": "Meksika kolektivo kiu piratas librojn por kundividi kulturon alfrontas blokadojn"}, {"text_idx": "#000039", "text": "Germinda Casupa\u0301, c\u0302ikita indig\u0302eno fronte al fajro kaj masklismo"}]